
РЕШЕНИЕ
№ РП-440-19-035
Днес, 10.07.2019 г., Комисията за противодействие на корупцията и за отнемане на незаконно придобитото имущество /КПКОНПИ/, в състав:
Антон Славчев – Заместник-председател
Пламен Йоцов-член
Силвия Къдрева-член
У С Т А Н О В И:
Производството е по реда на чл.71, ал.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал, получен на електронния адрес на КПКОНПИ, вписан в регистъра на сигналите с рег. № ЦУ01/С-440/05.06.2019г. Същият е обединен със сигнал с рег. № ЦУ01/С-441 от 05.06.2019г., под номера на регистрирания по-рано сигнал с рег. № ЦУ01/С-440/05.06.2019г., поради идентичност на лицата, срещу които са подадени сигналите и твърденията посочени в тях.
Сигналът е насочен срещу Сотир Цацаров – главен прокурор на Република България и член на Висшия съдебен съвет по право, Юлия Накова – районен прокурор П., Димитър Лещаков – апелативен прокурор – В.Т. и Теодора Начева – районен съдия П.
В сигнала се съдържат твърдения за насилствено извличане на лични данни – психично здраве на граждани от страна на съдии и прокурори, във връзка с разглеждани от тях дела.
Извършени са служебни справки в електронните регистри на съдилищата и прокуратурите на Република България.
В хода на проверката по сигнала Комисията установи следното от фактическа страна:
Сигналът е подаден от физическо лице с посочени три имена и адрес.
От извършените служебни справки в електронните регистри на съдилищата и прокуратурите на Република България е видно, че Сотир Цацаров е Главен прокурор на Република България, считано от 21.12.2012г.
Съгласно чл.130, ал.1 от Конституцията на Република България, Висшият съдебен съвет се състои от 25 членове. Председателят на Върховния касационен съд, председателят на Върховния административен съд и Главният прокурор са по право негови членове.
Юлия Накова е прокурор в Районна прокуратура П., Димитър Лещаков е прокурор в Апелативна прокуратура В.Т. и Теодора Начева е съдия в Районен съд П.
При така изяснената фактическа обстановка Комисията установи следното от правна страна:
Сигналът е подаден от физическо лице с посочени три имена и адрес.
За да е осъществен конфликт на интереси по смисъла на чл.2 от ЗПУКИ (отм.), респ. чл.52 от ЗПКОНПИ, следва да са налице три кумулативно изискуеми предпоставки: лице, заемащо публична длъжност по смисъла на чл.3 от ЗПУКИ (отм.), респ. лице,, заемащо висша публична длъжност по смисъла на чл.6, ал.1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.2 от ЗПУКИ (отм.), респ. чл.53 и чл.54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Съгласно чл.52 от ЗПКОНПИ наличието на лице, заемащо висша публична длъжност по смисъла на чл.6, ал.1 от ЗПКОНПИ, е задължителна предпоставка за Комисията да разгледа и да се произнесе по сигнал за установяване на конфликт на интереси.
Сотир Стефанов Цацаров в качеството си на Главен прокурор на Република България и член на Висшия съдебен съвет по право е лице, заемащо висша публична длъжност по смисъла на чл.6, ал.1, т.7 от ЗПКОНПИ.
В качеството му на член на Висшия съдебен съвет, на основание чл.13, ал.1, т.4 от ЗПКОНПИ във връзка с чл.6, ал.1, т.7 от с.з., компетентна да се произнесе по отношение на Сотир Цацаров е КПКОНПИ.
В сигнала, както и от събраните по преписката доказателства, не се съдържат данни за упражнени правомощия от Сотир Цацаров в качеството му на член на Висшия съдебен съвет.
Предвид изложеното, се налага изводът, че е налице само един от елементите на състава на конфликт на интереси по чл.2 от ЗПУКИ (отм.), респективно чл.52 от ЗПКОНПИ, а именно: лице, заемащо висша публична длъжност (Сотир Стефанов Цацаров). Липсват обаче упражнени от лицето правомощия по служба в частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Втора от ЗПУКИ (отм.), респективно Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на чл.2 от ЗПУКИ (отм.) и чл.52 от ЗПКОНПИ.
Юлия Александрова Накова в качеството си прокурор в Районна прокуратура П. е лице, заемащо висша публична длъжност по смисъла на чл.6, ал.1, т.7 от ЗПКОНПИ.
Димитър Янков Лещаков в качеството си на прокурор в Апелативна прокуратура В.Т. е лице, заемащо висша публична длъжност по смисъла на чл.6, ал.1, т.7 от ЗПКОНПИ.
Теодора Начева Петкова в качеството си на съдия в Районен съд П. е лице, заемащо висша публична длъжност по смисъла на чл.6, ал.1, т.7 от ЗПКОНПИ.
Съгласно разпоредбата на чл.6, ал.2 на същия закон, проверката за конфликт на интереси на съдии, прокурори и следователи, в т.ч. на председателите на ВКС и ВАС, главния прокурор, административните ръководители на органи на съдебната власт и на техните заместници, се извършват при условията и по реда на Закона за съдебната власт – от Инспектората на ВСС – чл.54, ал.1, т.8 от Закона за съдебната власт.
Предвид гореизложеното, на основание чл.74, ал.1 и ал.2 от ЗПКОНПИ, и чл.47 , ал.5, във вр. с чл.6, ал.2 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество.
РЕШИ:
НЕ УСТАНОВЯВА конфликт на интереси по отношение на Сотир Стефанов Цацаров, ЕГН: ***, Главен прокурор на Република България, в качеството му на член на Висшия съдебен съвет по право и като такъв лице, заемащо висша публична длъжност по смисъла на чл.6, ал.1, т.7 от ЗПКОНПИ, поради липса на упражнени правомощия по служба.
ПРЕКРАТЯВА производството по сигнал с рег. № ЦУ01/С-440/05.06.2019г., насочен против Юлия Александрова Накова ЕГН: ***, прокурор в Районна прокуратура П., Димитър Янков Лещаков ЕГН: ***, прокурор в Апелативна прокуратура В.Т. и Теодора Начева Петкова ЕГН: ***, съдия в Районен съд П.
ПРЕПРАЩА сигнала ведно с административната преписка на ръководителя на Инспектората към Висшия съдебен съвет за предприемане на необходимите действия на основание чл.47, ал.7 от ЗПКОНПИ, по компетентност. След приключване на проверката, ръководителят на инспектората към ВСС, следва да уведоми КПКОНПИ за резултатите от същата.
Препис от решението да се изпрати на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.
КОМИСИЯ:
Заместник - председател:….…П……….. /Антон Славчев/
Член: …………………П……………... /Пламен Йоцов/
Член:…………………П……………… /Силвия Къдрева/

